Peter Reimers

Peter Reimers (født 1570 i Tyskland, død 1626-1628 i Stavanger) tysk maler, og første kunstneren som representerer den såkalte stavangerrenessansen.
Reimers var fra en av flere mulige Neustadt-byer i Tyskland. Henrik Grevenor nevner Neustadt utenfor Lübeck som den mest sannsynlige.


== Arbeider og motiv ==

Han reiste rundt og malte i kirker, særlig altertavler. Han utførte flere kunstverk sammen med Thomas og Lauritz Snekker.Hans første sikre arbeid i Norge er fra Kinsarvik og er datert 1607. Han kan etter dette følges år for år gjennom signerte malerier i kirkene på Agder, Jæren og Ryfylke. 
Maleriene har ofte tekster som er bevisst plassert, og viser at han må ha samarbeidet med teologer. Reimers brukte kobberstikk og tresnitt fra 1500-årene som forelegg og i rammene om bildene finnes manierismens typiske rullverksmotiver. Reimers bruker få motiver. Ofte gjengir han de kristne dydene. Et annet mye brukt motiv er korsfestelsen.Han er også kjent for portretter blant annet av biskop Jørgen Erikson og Peder Claussøn Friis. Portrettet av Jørgen Erikson henger i Hjelmeland kirke, og oppgis å være fra 1589, og regnes som Norges eldste bevarte portrettmaleri. På bildet er året 1589 påført at Jørgen Erikson da var 54 år gammel. Det kan være at Peter Reimers har malt det senere basert på et eldre bilde, eller så må han ha vært i Rogaland langt tidligere enn det vi ellers har kilder om.  Det er også et portrettet av Jørgen Erikson i Stavanger domkirke der Jørgens Eriksons dødsår 1604 er oppført. Bildet er da yngre enn 1604.


== I Stavanger ==
Reimers bosatte seg i Stavanger i regnskapsåret 1612-1613. Han omtales da som Peither Kontrafeier. Maleriene før 1612, må han ha laget mens han bodde et annet sted enn Stavanger. Stavanger Museum har en utstilling som viser hvordan en ser for seg at Peter Reimers verksted kan ha sett ut i 1620. 
Reimers bodde i Stavanger og døde som en aktet borger. Han var blant annet julefogd. Han etterlot seg mer enn 40 større og mindre kirkearbeider. Reimers var både kunstmaler, dekorasjonsmaler og portrettmaler, det vil si at han utførte arbeider over alt i kirkerommet, han malte og dekorerte blant annet altertavler, prekestoler, døpefonter og veggflater.
Han var i live i 1626, men var død før 12. juni 1628. Peter Reimers hadde i 1629 ei enke som het Margrete. Han var trolig far til kontrafeiereren Daniel Petersen Reimers og soknepresten Henrik Petersen Reimers, begge bosatt i Stavanger.
I Stavanger er Peder Reimers hedret med Peter Reimers gate som ligger på Byhaugen.


== Verker ==

En regner disse blant Peter Reimers verker:
Portrett av biskop Jørgen Erikson, Hjelmeland kirke, 1589 - men muligens malt etter et eldre forelegg eller datert i ettertid.
Korsfestelsen, altertavle, Egersund kirke, 1607.
Syndefallet, antemensale i Valle kirke, Sør-Audnedal, 1608.
Korsfestelsen, altertavle, Sokndal kirke, 1608.
Portrett av Peder Claussøn Friis, Valle kirke, Sør-Audnedal, trolig 1608 eller 1614.
Prekestol, Kinsarvik kirke, 1609.
Korsfestelsen, altertavle, Nedstrand kirke, 1611.
Nattverden, altertavle, Varhaug kirke, 1619.
Korsfestelsen, altertavle, Nærbø kirke, 1619.
De 12 apostler, galleribrystning, Nedstrand kirke, 1619.
Altertavle, Klepp kirke, 1620-årene.
Prekestolfelt, Sirdal kirke, 1626, nå i Norsk Folkemuseum.
Altertavle, Kvitsøy kirke, 1627, nå i Norsk Folkemuseum.
Prekestolfelt fra Helleland kirke, udatert, nå i Dalane folkemuseum.
Epitafium, Jelsa kirke, udatert.
Portrett av biskop Jørgen Erikson, Stavanger domkirke, udatert.
Epitafium over rådmannen Povel Pederson Skriver, Stavanger domkirke, ca. 1619.


== Referanser og noter ==


== Litteratur ==
Erichsen A E: 'Naar og af hvem er Peder Klaussøns portræt malet?', Historisk Tidsskrift, tredje række, fjerde bind, 1898, side 441-446.
Cristie, Sigrid; "Materi og skulptur 1536-1814" i Norges kunsthistorie bind 3 Oslo 1982 side 121-246 ISBN 82-05-12267-9
Henrik Grevenor, "Norsk malerkunst :under renessanse og barokk 1550-1700", Oslo, 1928, s. 86-97
Ford, Thierry-Olivier & Tine Frøysaker. "Konservering av Peter Reimers’ altermalerier i Valle kirke, Lindesnes kommune i Vest-Agder". NIKU Rapport 13. NIKU Norsk institutt for kulturminneforskning. Oslo 2007. 30 s. www.niku.no
Gundhus, Grete.  "I guds og Bevaringens navn. Fortellingen om tre altertavler og et øksemord" i Kulturminner. En ressurs i tiden. (Red. Paludan-Müller, C. & Gundhus, G.). Oslo 2005. NIKU Norsk institutt for kulturminneforskning. Ss. 157-170. www.niku.no
Gundhus, Grete. "Petrus Reimers Neustad Fecit. Hva skjedde med kirkearbeidene til Norges første renessansekunstner" i Kultur – Minner og Miljøer. Strategiske instituttprogrammer 2001-2005. (Red.: Egenberg, I.M., Skar B. og Swensen. G.) – NIKU Tema 18. NIKU Norsk institutt for kulturminneforskning. Oslo 2006. Ss. 59-81. www.niku.no
Kielland Axel: "Stavanger borgerbog", Stavanger, 1935
Kloster Robert: Stavangerrenessansen i Rogalands kirker, utgitt av Stavanger Museum, 1936.
Bernhard Lund: Peter Reimers eller Peiter kontrafeier var samtidens beste portrettmaler, Stavanger Aftenblad, 8. juni 1968.
Avisa 1ste Mai: Da maleren Peter Reimers var julefogd i Stavanger, 23. september 1930.


== Eksterne lenker ==
Diskusjonsside om Peter Reimers